
Odgovor na poslansko vprašanje Soniboja Knežaka v zvezi z razmerami v domovih za starejše v času epidemije COVID-19
Poslanec Soniboj Knežak je na Vlado Republike Slovenije (v nadaljnjem besedilu: Vlada RS) naslovil pisno poslansko vprašanje v zvezi z razmerami v domovih za starejše v času epidemije COVID-19.
Vlada RS odgovarja, da je v smeri prizadevanj za obvladovanje širjenja kapljičnih okužb zaradi novega koronavirusa SARS-CoV-2 oziroma bolezni COVID-19 sprejela več ukrepov. Za domove za starejše občane (v nadaljnjem besedilu: DSO) je bilo pripravljeno večje število navodil in strokovnih smernic, s ciljem podpore izvajalcem, njihovim zaposlenih in stanovalcem ter maksimalne zaščite starejših, kot ene najbolj ranljivih skupin prebivalstva. Dokumenti so dostopni na spletni strani Ministrstva za zdravje in Ministrstva za delo, družino, socialne zadeve in enake možnosti: https://www.gov.si/teme/koronavirus/za-izvajalce-zdravstvene-dejavnosti/.

1) Koliko dodatnega zdravstvenega osebja je bilo napotenega v domove ta starejše, še posebej v domova za starejše, ki imata največjo število potrjenih okužb z virusom COVID-19, v Šmarje pri Jelšah in v Ljutomer?

V Dom upokojencev Šmarje pri Jelšah je bilo v proces dela zdravstvene nege napotenih oz. vključenih 106 oseb, od tega v mesecu marcu 30 oseb, v mesecu aprilu 41 oseb in v mesecu maju 25 oseb iz zdravstvenih ustanov primarne in sekundarne ravni. V delo se je vključevalo tudi 10 prostovoljcev in študentov medicinske oziroma zdravstvene smeri.

V Dom starejših Ljutomer je bilo v proces dela zdravstvene nege napotenih oz. vključenih skupno 125 oseb, od tega v mesecu marcu 1 oseba, v mesecu aprilu 77 oseb in v mesecu maju 30 oseb iz zdravstvenih ustanov primarne in sekundarne ravni. V delo se je vključevalo tudi 17 študentov medicinske oziroma zdravstvene smeri.

2)  S kolikšno količino zaščitne opreme ter razkužila razpolagajo domovi za starejše in za koliko časa jim ta količina opreme zadostuje? 

Vsak izvajalec je sam dolžan zagotavljati ustrezne količine osebne zaščitne opreme. V času razglašene epidemije in zaradi motenj pri dobavah opreme so izvajalci socialnovarstvenih storitev iz blagovnih rezerv med drugim prejeli 2,8 milijona zaščitnih mask, 3,8 milijona zaščitnih rokavic, 45.000 zaščitnih plaščev in sredstva za razkuževanje rok in prostorov.

3) Ali na državni ravni obstaja kakšna koordinacija na pristojnem ministrstvu, ki ima pregled na kadrovskimi in materialnimi (zaščitna oprema) potrebami domov za starejše?
V skladu s Sklepi o imenovanju koordinatorjev za izvajanje zdravstvene dejavnosti v socialnovarstvenih zavodih se je vzpostavila koordinacijska mreže za zagotavljanje potrebnega števila zdravstvenih delavcev za zagotavljanje kontinuirane, kakovostne in varne zdravstvene nege v domovih za starejše, glede na potrebe pri posameznem izvajalcu ter za koordinacijo pri vzpostavljanju sodelovanja z ostalimi ključnimi deležniki.

4) Ali bo Vlada RS zagotovila domovom za starejše dodatna finančna sredstva za pokritje dodatnih stroškov dela in materiala zaradi epidemije v naslednjem interventnem zakonu?
Vlada RS je zagotovila dodatna finančna sredstva za izvajalce institucionalnega varstva v okviru zakonodajnih paketov za zajezitev epidemije COVID-19 in omilitev njenih posledic. Poleg zagotovitve sredstev za zaposlene na področju socialnega varstva, ki so upravičenci do dodatka iz 11. točke 39. člena Kolektivne pogodbe za javni sektor, so se zagotovila tudi sredstva za dodatek za nevarnost in posebne obremenitve v času epidemije. Zagotavlja se tudi kritje izpada prihodkov zaradi nezasedenih kapacitet institucionalnega varstva zaradi prepovedi nameščanja. Dodatne izdatke izvajalci uveljavljajo tudi iz sredstev Evropskega solidarnostnega sklada zaradi pandemije COVID-19.

5) Kakšne ukrepe je pristojno ministrstvo izvedlo, da bi bili zaposleni v domovih za starejše primerno informirani o tem, kako ravnati z zaščitno opremo za preprečitev širjenja okužb?
V skladu s predpisi s področja zdravstvene dejavnosti so domovi za starejše zavezani k izvajanju programov preprečevanja in obvladovanja okužb, usposabljanja svojih zaposlenih na tem področju, kar vključuje tudi usposabljanje za ustrezno uporabo osebne varovalne opreme. Dodatno je bilo vsem izvajalcem omogočeno ponovno izobraževanje. Koordinatorji za področje zdravstvene nege in oskrbe pri izvajalcih institucionalnega varstva so izvedli 195 svetovalnih obiskov, v okviru katerih so na željo izvajalca zagotovili tudi dodatno usposabljanje s področja ustrezne uporabe osebne varovalne opreme.


6) Ali v času epidemije potekajo izredni strokovni nadzori v domovih za starejše, z namenom svetovanja kako ravnati v času epidemije, da se širjenje okužbe v čim večji meri omeji?
Koordinatorji za področje zdravstvene nege in oskrbe so pri izvajalcih institucionalnega varstva izvedli 195 svetovalnih obiskov. Izredni strokovni nadzor s svetovanjem v domovih za starejše je bil s strani Ministrstva za zdravje odrejen 5. 6. 2020.

7) Koliko oskrbovancev iz domov za starejše, ki so zboleli za COVID-19 je bilo napotenih na zdravljenje v bolnico? Koliko izmed njih se je zdravilo in se še zdravi na intenzivni negi?

V Sloveniji je bila okužba s COVID-19 do vključno 4.6.2020 potrjena pri 324 oskrbovancih v domovih za starejše. 

Do vključno 4. 6. 2020 je umrlo 86 oskrbovancev domov za starejše, pri katerih je bila potrjena okužba s COVID-19.

Iz domov za starejše so v bolnišnico pripeljali 54 bolnikov, od teh jih je umrlo 31, kar pomeni 57-odstotno smrtnost. 

V domovih za starejše je do vključno 4.6.2020 umrlo 55 oseb, ki so zboleli za boleznijo COVID-19 oz. 20 odstotkov vseh oseb ki so zbolele za COVID 19 in niso bile pripeljane v bolnišnico, 80 odstotkov bolnikov pa je v domovih za starejše ozdravelo. 

Podatkov, koliko oseb iz domov za starejše se je zdravilo na intenzivni negi, NIJZ ne vodi. Na dan 14. 6. 2020 je bila na intenzivni negi 1 oseba. Podatka, ali je bila oseba na intenzivni negi pripeljana iz doma za starejše, NIJZ ne vodi.

8) Ali nameravate vključiti v izvajanje oskrbe za domove za starejše v času epidemije tudi študente zadnjih letnikov zdravstvenih šol, ki morajo opraviti obvezno študentsko prakso, da vsaj malo razbremenijo stalno zaposlene zdravstvene delavce in negovalce v domovih za starejše?

V pomoč domovom za starejše občane so bili vključeni številni prostovoljci, vključno s študenti medicine, zdravstvene nege, fizioterapije in socialne gerontologije, ki so delno razbremenili zaposlene zdravstvene delavce in negovalce.
